Sklep VIII R 8/2004
Datum: 2004-06-29T02:00:00.000+02:00
ecli: ECLI:SI:VSRS:2004:VIII.R.8.2004
sodisce: Vrhovno sodišče
oddelek: Delovno-socialni oddelek
podrocje: SOCIALNO VARSTVO
institut: aktivna politika zaposlovanja - pravdni postopek - stvarna pristojnost - vračilo prispevkov - spor o pristojnosti

## Jedro

Spor o dokončni odločbi zavoda o vračilu prispevkov v okviru ukrepov aktivne politike zaposlovanja je upravni spor.

## Izrek

Za odločanje v tej zadevi je stvarno pristojno Upravno sodišče Republike Slovenije v Ljubljani.

## Obrazložitev

Tožeča stranka je s tožbo pred Delovnim in socialnim sodiščem v Ljubljani predlagala izdajo sodbe, s katero bi sodišče ugotovilo njeno upravičenost do povračila prispevkov za pokojninsko in invalidsko zavarovanje, hkrati pa toženi stranki naložilo izdajo odločbe o priznanju pravice do povračila navedenih prispevkov.

Pri tem se je sklicevala na zaposlitev S. C. z 21.2.2002, s tem da je bila navedena pred tem dalj časa prijavljena na zavodu za zaposlovanje kot brezposelna oseba, in na določbe 48.a člena Zakona o zaposlovanju in zavarovanju za primer brezposelnosti (ZZZPB - Ur. l. RS, št. 5/91 - 67/02) o pravici delodajalca, ki zaposli brezposelno osebo, prijavljeno na zavodu za zaposlovanje, do povračila navedenih prispevkov. Povračilo prispevkov je tožeča stranka uveljavljala pri toženi stranki že marca 2002, vendar pristojni organ tožene stranke o vlogi ni odločal in je zadevo odstopil drugostopnemu organu, ki pa tudi po naknadnem pozivu tožeče stranke in kljub izteku osemdnevnega naknadnega roka ni izdal odločbe.

Delovno in socialno sodišče v Ljubljani se je s sklepom opr. št. Ps 466/2003-5 z dne 18.8.2003 izreklo za stvarno nepristojno in zadevo odstopilo Okrožnemu sodišču v Ljubljani, kot stvarno in krajevno pristojnemu sodišču. Tudi Okrožno sodišče v Ljubljani meni, da ni stvarno pristojno za odločanje v tej zadevi in je zato z vlogo opr. št. VIII Pg 299/2003 z dne 18.5.2004 zadevo odstopilo Vrhovnemu sodišču RS, da na podlagi določb 2. odstavka 25. člena Zakona o pravdnem postopku (ZPP - prečiščeno besedilo - Ur. l. RS, št. 36/04) reši spor o pristojnosti. Ker gre za spor o pravicah iz aktivne politike zaposlovanja, o katerih odloča tožena stranka v okviru izvajanja javnih pooblastil v upravnem postopku, meni, da je v zadevi podana stvarna pristojnost sodišča v upravnem sporu, ne pa pristojnost sodišča splošne pristojnosti, to je Okrožnega sodišča v Ljubljani.

Za odločanje v tej zadevi je podana stvarna pristojnost sodišča v upravnem sporu, to je Upravnega sodišča Republike Slovenije v Ljubljani.

V obravnavani zadevi gre za spor med delodajalcem, ki ima status pravne osebe, in Zavodom Republike Slovenije za zaposlovanje iz naslova ukrepov aktivne politike zaposlovanja, o katerih zavod odloča in jih izvaja v okviru javnih pooblastil. Glede povračila prispevkov za socialna zavarovanja ob zaposlitvi brezposelne osebe, ki je bila dalj časa prijavljena na zavodu za zaposlovanje, na podlagi določb 48.a člena ZZZPB Pravilnik o izvajanju ukrepov aktivne politike zaposlovanja (Ur. l. RS, št. 64/01) v 71. členu predvideva vložitev zahteve pri zavodu za zaposlovanje in v zadnjem odstavku pooblašča zavod, da v okviru svojih pristojnosti preveri, ali so izpolnjeni zakonski in drugi pogoji za povračilo. Tožena stranka pravilno šteje, da bi moral zavod to storiti v upravnem postopku z izdajo upravne odločbe v smislu določb 1. in 207. člena Zakona o splošnem upravnem postopku (ZUP - Ur. l. RS, št. 880/99 in 70/2000), saj poseben postopek v ZZZPB za tak primer ni predpisan.

Sodišče hkrati ugotavlja, da v obravnavani zadevi ne gre za nobenega od socialnih sporov, kot so ti opredeljeni v 5. členu Zakona o delovnih in socialnih sodiščih (ZDSS - Ur. l. RS, št. 19/94 in 20/98), za reševanje katerih je pristojno delovno in socialno sodišče. Ker se upravičenost tožeče stranke do povračila prispevkov pri toženi stranki ugotavlja v upravnem postopku, tudi ne gre za civilni oziroma gospodarski spor, za reševanje katerega bi bilo pristojno sodišče splošne pristojnosti. Dejansko gre za spor o pravici tožeče stranke, kot pravne osebe, proti odločitvi oziroma neodločitvi tožene stranke, kot nosilca javnih pooblastil v smislu določb 1. odstavka 1. člena, v zvezi s 1. odstavkom 4. člena Zakona o upravnem sporu (ZUS - Ur. l. RS, št. 50/97, 65/97 in 70/2000), torej za upravni spor, v katerem je v skladu z 9. členom ZUS stvarno pristojno za odločanje upravno sodišče prve stopnje, to je Upravno sodišče Republike Slovenije v Ljubljani.